ROZHODNUTIE KOMISIE
z 13. augusta 2008
o zmene a doplnení rozhodnutia K(2006) 4332, ktorým sa stanovuje predbežné ročné rozdelenie viazaných rozpočtových prostriedkov z Európskeho fondu pre rybné hospodárstvo podľa členských štátov na obdobie od 1. januára 2007 do 31. decembra 2013
[oznámené pod číslom K(2008) 4358]
(2008/693/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1198/2006 z 27. júla 2006 o Európskom fonde pre rybné hospodárstvo (1), a najmä na jeho článok 14,
keďže:
(1)
V rozhodnutí Komisie K(2006) 4332 zo 4. októbra 2006 (2) sa stanovilo predbežné ročné rozdelenie viazaných rozpočtových prostriedkov Spoločenstva pre regióny oprávnené na financovanie z prostriedkov Európskeho fondu pre rybné hospodárstvo (ďalej len „EFRH“) na oblasť mimo cieľa Konvergencie, viazaných rozpočtových prostriedkov Spoločenstva pre regióny oprávnené na financovanie z EFRH v rámci cieľa Konvergencie a celkových viazaných rozpočtových prostriedkov Spoločenstva z EFRH podľa členských štátov na obdobie od 1. januára 2007 do 31. decembra 2013.
(2)
V bode 48 Medziinštitucionálnej dohody medzi Európskym parlamentom, Radou a Komisiou zo 17. mája 2006 o rozpočtovej disciplíne a riadnom finančnom hospodárení (3) Európsky parlament a Rada schválili na základe rozhodnutia 2008/371/ES presun pridelených rozpočtových prostriedkov, ktoré sa nepoužili v roku 2007 v dôsledku zdržaní pri prijímaní určitých operačných programov, do nasledujúcich rokov.
(3)
V článku 74 nariadenia (ES) č. 1198/2006 sa ustanovuje, že prvé rozpočtové záväzky sa prijímajú predtým, ako Komisia prijme rozhodnutie o schválení operačného programu. V článku 75 ods. 2 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahuje na všeobecný rozpočet Európskych spoločenstiev (4), sa ustanovuje, že viazaniu výdavku predchádza rozhodnutie o financovaní, ktoré prijme orgán alebo subjekty, na ktoré orgán delegoval právomoci. S týmto cieľom sa v tomto rozhodnutí Komisie ustanovuje aj rozhodnutie o financovaní operačných programov Belgicka, Írska, Malty, Poľska, Slovinska, Maďarska a Spojeného kráľovstva, ktoré neboli prijaté v roku 2007, a preto povoľujú prvé rozpočtové záväzky v súvislosti s vyššie uvedenými operačnými programami pred prijatím rozhodnutia Komisie o schválení vyššie uvedených operačných programov.
(4)
Rozhodnutie K(2006) 4332 by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Príloha I k rozhodnutiu K(2006) 4332 sa nahrádza prílohou k tomuto rozhodnutiu.
Článok 2
Príspevky z EFRH na rok 2008 v súvislosti s operačnými programami Belgicka, Írska, Malty, Poľska, Slovinska, Maďarska a Spojeného kráľovstva na cieľ Konvergencie a mimo oblasti cieľa Konvergencie predstavujú výšku 138 122 568 EUR a 26 140 015 EUR pri súčasných cenách a zodpovedajúcim spôsobom sa vyplatia z rozpočtových položiek 11 06 12 a 11 06 13.
Článok 3
Toto rozhodnutie sa uplatňuje od tretieho dňa po prijatí.
Článok 4
Toto rozhodnutie je určené členským štátom.
V Bruseli 13. augusta 2008